’n Uurlange klankkomposisie van Bronwyn Clacherty getiteld Visbaai Reprise neem die kyker op ’n klankreis terug in tyd na die ou hawe van 100 jaar gelede. Dit bestaan uit opnames van bejaarde vissers se staaltjies oor hul lewe. Die opgeneemde klank word met beweging geaktiveer.
’n Staalinstallasie van Jaco Sieberhagen, die elegiese The Whale Caller, fokus op die walvisjagbedryf en die jag maak op ’n spesie wat amper uitgesterf is.
Richard Forbes se Sonar Sound is ’n sirkelvormige, ronde staalvorm wat beweeg en ’n geluid maak soos die roep van walvisse en die roep wat vissers na veiligheid haal. Die erosie sal die struktuur wegneem – en so die kyker aan sy verganklikheid herinner.
Cape Town, South Africa van die tweelingbroers Hasan en Husain Essop fokus op die Moslem-jeug in ’n sekulêre omgewing. Waar die uitbeelding van die menslike liggaam verbode is in die Moslemgeloof, gebruik die broers hul eie liggame om die verantwoordelikheid te dra.